Document ID: /fineweb-2-swissfilter-quality_10-filterrobots/filtered/00108.jsonl.gz/1

Μια γυναίκα στη Σαουδική Αραβία- που δικαζόταν επειδή ζούσε και ταξίδευε μόνη, χωρίς την άδεια του πατέρα της- πέτυχε ιστορική νίκη.
Η Υπόθεση
Η 32χρονη είχε συλληφθεί τον Απρίλιο του 2017, όταν το έσκασε από το πατρικό της σπίτι στην πόλη Αλ-Ρας, ως διαμαρτυρία για την κακοποίησή της από τον πατέρα και τους αδελφούς της.
Η αλ- Οτάιμπι κατηγορήθηκε επειδή ταξίδευε χωρίς την άδειά τους, όπως προέβλεπαν οι αυστηροί νόμοι. Καταδικάστηκε σε πάνω από τρεις μήνες φυλάκισης, αλλά εξακολούθησε να αντιμετωπίζει κατηγορίες για «ανυπακοή», επειδή προσπάθησε να ζήσει ανεξάρτητα μετά την αποφυλάκισή της. Με αφορμή μια καμπάνια που ξεκίνησε με σύνθημα «Είμαι ο κηδεμόνας του εαυτού μου», κατάφερε να συγκεντρώσει πάνω από 100.000 100.000 followers στο Twitter.
Η Απόφαση
Το δικαστήριο αποφάσισε ότι έχει «το δικαίωμα να επιλέξει πού θα ζήσει». Με αυτή την απόφαση μπήκε ένα τέλος σε μια τριετή δικαστική μάχη. Η Μαριάμ αλ- Οτάιμπι δεν διέπραξε κανένα έγκλημα όταν μετακόμισε στο Ριάντ, κόντρα στα θέλω του πατέρα της, έκρινε το δικαστήριο.
Τον Αύγουστο του 2019 η Σαουδική Αραβία ανακοίνωσε τη χαλάρωση των νόμων περί ανδρικής κηδεμονίας, που- στη θεωρία- σήμαινε ότι η γυναίκα δεν χρειαζόταν την άδεια άνδρα κηδεμόνα (συνήθως του πατέρα, του συζύγου, αδελφού ή γιου) για να ταξιδέψει ή να κάνει αίτηση για διαβατήριο.
Όπως δήλωσε και στους TIMES η 35χρονη γιατρός Μένα "το σύστημα της ανδρικής κηδεμονίας δυστυχώς παραμένει ακόμα και σήμερα πολύ ισχυρό". Και συμπλήρωσε στην δήλωση της πως "έχουν περάσει πάνω από δύο χρόνια από τότε που επετράπη στις γυναίκες στη Σαουδική Αραβία να οδηγούν, αλλά πολλές ακόμη δεν το κάνουν. Είτε λόγω του φόβου για παρενόχληση, είτε επειδή δεν τους το επιτρέπει ο άνδρας κηδεμόνας τους".
Υπάρχουν πολλά χιλιόμετρα που πρέπει να διανύσει ο κόσμος μέχρι να αποκατασταθεί η θέση της γυναίκας σε κάποιες κοινωνίες αλλά όπως και να έχει δεν παύει να υπάρχει η ελπίδα πως θα γίνει, μετά κιόλας από τέτοια ιστορική νίκη!
Πηγή: TIMES